Haugesund rådhus

Haugesund rådhus er rådhus i Haugesund kommune i Rogaland fylke. Det ble offisielt innviet 1. oktober 1931.

Historie
Midler til rådhuset ble gitt i gave i 1921 av skipsreder Knut Knutsen O.A.S. (1871–1946) og hans kone Elisabeth. I 1921 gav paret 1 million kroner til byggingen av rådhuset. Gaven ble gitt i anledning Knut Knutsen O.A.S. 50-årsdag.

Det ble gjennomført en lukket arkitektkonkurranse, og arkitektene Herman Munthe-Kaas og Gudolf Blakstad fikk oppdraget med å tegne rådhuset. Haugesund rådhus regnes som Norges betydeligste byggverk i nyklassisistisk stil.Jens Dunker: «Funksjonalismens gjennombrudd», Byggekunst nr 3-4/1980 (s. 135)

Byggearbeidene kom i gang i 1923, og rådhuset sto ferdig høsten 1931. På grunn av alvorlige økonomiske problemer som følge av den tiltagende økonomiske krisen, ble byggearbeidene innstilt fra 1925 fram til våren 1929. Da byggearbeidene kom i gang igjen, var planene forenklet i funksjonalistisk retning. Byggets karakteristiske lyserøde eksteriørfarge har vært uendret fra det stod ferdig. Underetasjen er i granitt. De to ørneskulpturene som står på hver sin sokkel ved inngangen, kom på plass i 1933.vestafjells.no/scandion: Haugesund rådhus De er modellert av Dyre Vaa og forestiller en hunnørn som lærer ungen å fly, og en hannørn med en hare i klørne.«Skulpturvandring i Haugesund» Den innvendige utsmykningen skjedde på 1950-tallet.

Senere ble det også gitt midler til opparbeidelse av parken omkring rådhuset. I 1947 gav Elisabeth Knutsen 1 million kroner til opparbeidelse av rådhusplassen og til utsmykning av rådhuset og rådhusparken. Blakstad og Munthe-Kaas tegnet også utformingen av festplassen og den lille piazzetta'''en. Dette anlegget ble innviet høsten 1949. Flere skulpturer kom til fra 1950-årene.

Bygget mottok Houens fonds diplom i 1934. Fra 1993 har rådhuset og rådhusparken vært fredet etter kulturminneloven. Haugesund rådhus er et kulturminne og har nummer 86966 i Riksantikvarens kulturminnebase. I 2010 ble Haugesund rådhus kåret til landets flotteste rådhus av Kommunal Rapport.

Galleri

 Referanser 

Eksterne lenker

Haugesund kommune om Haugesund Rådhus (Skrevet av Idar H. Pedersen)
www.visithaugesund.no om Haugesund rådhus 
Store norske leksikon om Haugesund rådhus

Kategori:Rådhus i Norge
Kategori:Byggverk i Haugesund
Kategori:Byggverk fullført i 1931
Kategori:Kulturminner i Haugesund
Kategori:Herman Munthe-Kaas
Kategori:Bygninger tegnet av Gudolf Blakstad